Αθήνα: 04.09.2015

Αρ. Πρωτ.:2158

**ΔΕΛΤΙΟ ΤΥΠΟΥ**

**Ε.Σ.Α.μεΑ.: Καμπανάκι για τον ΕΟΠΥΥ**

Τη μεγάλη ανησυχία της για το μέλλον των υπηρεσιών υγείας εκφράζει η Ε.Σ.Α.μεΑ. και συμπαρατάσσεται με το αίτημα του ΕΟΠΥΥ, ο οποίος καλεί τα συναρμόδια Υπουργεία Οικονομικών, Υγείας και Εργασίας, όπως προβούν άμεσα στις απαραίτητες ενέργειες για τη μεταφορά των οφειλόμενων εισφορών προκειμένου να συνεχιστεί η τακτικότητα στην αποπληρωμή των παρόχων υγείας και να διασφαλιστεί η απρόσκοπτη πρόσβαση των ασφαλισμένων σε υπηρεσίες υγείας.

Ο ΕΟΠΥΥ σε ανακοίνωσή του τονίζει ότι «η υστέρηση στα έσοδα του Ε.Ο.Π.Υ.Υ. θα οδηγήσει τον Οργανισμό σε αδυναμία πληρωμών και θα επιφέρει σημαντικά προβλήματα στην εύρυθμη λειτουργία των παρόχων υγείας», διότι δεν του έχουν αποδοθεί εισφορές που έχουν εισπραχθεί από τους Φορείς Κοινωνικής Ασφάλισης (1,5 δισ. Ευρώ), για λογαριασμό του.

Δεν έχει αποδοθεί ούτε το ποσό που «κόπηκε» από τους συνταξιούχους (2% από την κύρια και 6% από την επικουρική) του μήνα Σεπτεμβρίου, υπέρ ΕΟΠΥΥ.

Η Ε.Σ.Α.μεΑ. κρούει τον κώδωνα του κινδύνου μπροστά σε ένα τέτοιο ενδεχόμενο: η οικονομική κρίση βαθαίνει όλο και περισσότερο, και μια «στάση πληρωμών» εκ μέρους του ΕΟΠΥΥ θα οδηγήσει σε απόγνωση χιλιάδες άτομα με αναπηρία και χρόνιες παθήσεις. Για πολλούς θα είναι και ζήτημα ζωής και θανάτου.

*Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.*

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στη νέα ιστοσελίδα της Ε.Σ.Α.μεΑ. [**www.esaea.gr**](http://www.esaea.gr/) και [**www.esamea.gr**](http://www.esamea.gr/) **.**